b'\n_START_ARTICLE_\nBangl Banglo kalnai\n_START_PARAGRAPH_\nBangl Banglo kalnai yra Vakar\xc5\xb3 Australijoje, Kimberlio regione, Purnululu nacionaliniame parke._NEWLINE_\xc5\xa0ie kalnai driekiasi bekra\xc5\xa1\xc4\x8diame, retai gyvenamame Kimberlio regione. Kaln\xc5\xb3 masyvas u\xc5\xbeima 450 km\xc2\xb2. Vasar\xc4\x85 \xc4\x8dia b\xc5\xabna labai kar\xc5\xa1ta \xe2\x88\x92 temperat\xc5\xabra pav\xc4\x97syje siekia iki 40 \xc2\xb0C. Ilgu sausuoju \xc5\xbeiemos laikotarpiu \xc4\x8dia beveik nelyja ir up\xc4\x97s susitraukia \xc4\xaf nusekusias vandens daubas. Ta\xc4\x8diau dr\xc4\x97gnuoju met\xc5\xb3 laiku (lapkritis\xe2\x88\x92kovas) visas masyvas su\xc5\xbealiuoja, nes nuo Indijos vandenyno at\xc4\x97j\xc4\x99 ciklonai sukelia tokias li\xc5\xabtis, kad up\xc4\x97s i\xc5\xa1silieja i\xc5\xa1 krant\xc5\xb3.\n_START_SECTION_\nIstorija\n_START_PARAGRAPH_\nBangl Banglo kalnai susidar\xc4\x97 prie\xc5\xa1 400 milijon\xc5\xb3 met\xc5\xb3, kai \xc4\x8dia susiformavo did\xc5\xbeiuliai klodai nuos\xc4\x97dini\xc5\xb3 uolien\xc5\xb3, kurias paliko \xc5\xa1iaur\xc4\x97s kryptimi driek\xc4\x99si, ta\xc4\x8diau dabar jau i\xc5\xa1nyk\xc4\x99 kalnai. V\xc4\x97liau nedidel\xc4\x97s up\xc4\x97s mink\xc5\xa1tose uolienose prasigrau\xc5\xbe\xc4\x97 griovas ir tarpeklius; gairinami v\xc4\x97jo ir ardomi vandens sraut\xc5\xb3, jie vis gil\xc4\x97jo, jung\xc4\x97si, kol ilgainiui susidar\xc4\x97 atskiri, m\xc5\xabs\xc5\xb3 laikus pasiek\xc4\x99 smiltainio bok\xc5\xa1tai. Vakarin\xc4\x97je ir \xc5\xa1iaurin\xc4\x97je dalyse st\xc5\xabkso sta\xc4\x8dios 250 m auk\xc5\xa1\xc4\x8dio uol\xc5\xb3 sienos, i\xc5\xa1rai\xc5\xbeytos kanjon\xc5\xb3. Siaurus tarpeklius ir gilius ply\xc5\xa1ius dengia augalai \xe2\x88\x92 kietalapiai spinifeksai, akacijos ir v\xc4\x97duoklin\xc4\x97s palm\xc4\x97s. Visi jie tvirtai laikosi uol\xc5\xb3 \xc4\xaftr\xc5\xabkimuose, taip sudarydami kaban\xc4\x8diuosius sodus. Taip pat Bangl Banglo kalnuose aptinkama med\xc5\xbeiuose gyvenanti mangrin\xc4\x97 boiga, d\xc4\x97l savo dry\xc5\xbei\xc5\xb3 dar vadinama naktine tigre. Suaugusi boiga b\xc5\xabna beveik 2 m ilgio. Grobio ji ie\xc5\xa1ko naktimis, minta drie\xc5\xbeais ir kitais smulkiais gyv\xc5\xabnais. \xc5\xa0ios gyvat\xc4\x97s nuodai n\xc4\x97ra mirtini \xc5\xbemogui: \xc5\xbemoni\xc5\xb3 ji vengia ir gelia nebent u\xc5\xbespeista \xc4\xaf kamp\xc4\x85 arba i\xc5\xa1g\xc4\x85sdinta._NEWLINE_Kod\xc4\x97l kalnai pavadinti Bangl Banglo vardu yra ne\xc5\xbeinoma, nes aborigenai \xc5\xa1iuos kalnus vadina Purnululu (j\xc5\xb3 kalba tai rei\xc5\xa1kia smiltain\xc4\xaf). Aborigenai Kimberlio regione gyvena jau daugiau nei 24 t\xc5\xabkstan\xc4\x8dius met\xc5\xb3 ir Bangl Banglo kalnai \xe2\x88\x92 viena i\xc5\xa1 j\xc5\xb3 \xc5\xa1vent\xc5\xb3 viet\xc5\xb3.'